Ri Jesús bꞌenaq pa ri bꞌe aretaq xril jun achi ri moy tzaretaq xil u wäch.
Ru tijoxelabꞌ xkitaꞌ che ri Jesús:
Ajtij,
—xecha che.
¿Jas che moy we achi riꞌ tzaretaq xil u wäch?
¿A xa rumal ri ki mak ru nan u tat o xa rumal ru mak ri areꞌ?
—xecha che.
Ri Jesús xubꞌij chke:
Man rumal tä rech ru mak ri areꞌ,
man rumal tä kꞌu rech ri ki mak ru nan u tat,
xane rech rumal ri areꞌ käqꞌalajin ri käkowin ri Dios chubꞌanik,
—xcha chke.
Chanim riꞌ ri kꞌo na ri qꞌij,
rajwaxik chi kinbꞌan na ri xintaq chubꞌanik rumal ri xintaqow loq.
Kok kꞌu na ri aqꞌabꞌ aretaq man kꞌo tä chi jun käkowinik kächakunik.
Pa taq we qꞌij riꞌ aretaq in kꞌo cho ruwächulew,
ri in kinya saqil chke ri winaq ajuwächulew,
—xcha ri Jesús chke ru tijoxelabꞌ.
Aretaq xbꞌitaj waꞌ we tzij riꞌ rumal ri Jesús,
xutzaq u chubꞌ pulew,
xubꞌan jubꞌiqꞌ xoqꞌol rukꞌ ru chubꞌ,
xubꞌil kꞌu chrij taq ru waqꞌäch ri moy.
Te kꞌu riꞌ xubꞌij che:
¡Oj la!
Chꞌaja la ri wäch la pa ri atinibꞌal ri käbꞌix “Siloé” che.
(We bꞌiꞌaj riꞌ kel kubꞌij “Taqom”.)
Ri moy achi xeꞌk,
xuchꞌaj ru wäch.
Aretaq xtzelej loq,
xkowinik xkaꞌy chik.
Are kꞌu ri u kꞌul taq ja,
xuqujeꞌ ri winaq ri ketamam u wäch chi moy nabꞌe,
xkibꞌij:
¿A mat are waꞌ we achi riꞌ ri kätꞌuyi chiꞌ taq ri bꞌe chutaꞌik u limosna?
—xechaꞌ.
Jujun xkibꞌij:
Jeꞌ,
are waꞌ,
—xechaꞌ.
Nikꞌiaj chik xkibꞌij:
Man are taj.
Xaq kꞌu junam kel rukꞌ,
—xechaꞌ.
Are kꞌu ri achi ri moy kan nabꞌe xubꞌij:
Jeꞌ,
in riꞌ,
—xcha chke ri winaq.
Te riꞌ ri winaq xkitaꞌ che ri achi:
¿Jas lo waꞌ chi katkowin chik katkaꞌyik?
—xecha che.
Ri areꞌ xchꞌawik,
xubꞌij chke:
Ri achi ri Jesús u bꞌiꞌ xubꞌan jubꞌiqꞌ xoqꞌol,
xubꞌil chrij taq ri nu waqꞌäch,
te kꞌu riꞌ xubꞌij chwe:
“Oj la chiꞌ ri atinibꞌal ri käbꞌix “Siloé” che,
chꞌaja la ri wäch la chilaꞌ,”
—xcha chwe.
Xineꞌ kꞌut.
Aretaq xchꞌajtaj ri nu wäch,
xinkowinik xinkaꞌyik,
—xcha chke.
Te riꞌ ri winaq xkibꞌij:
¿Jawijeꞌ kꞌo wi ri achi riꞌ?
—xecha che.
Ri areꞌ xubꞌij chke:
Man wetam taj,
—xcha chke.
Te riꞌ xkikꞌam bꞌi ri achi ri moy kan nabꞌe,
xekiya chkiwäch ri tataꞌibꞌ fariseos.
Are kꞌu jun qꞌij re uxlanem aretaq ri Jesús xubꞌan ri jubꞌiqꞌ xoqꞌol,
xukunaj ri achi ri moy.
Ri tataꞌibꞌ fariseos xuqujeꞌ xkitaꞌ che ri achi chi jas lo waꞌ chi käkowin chik käkaꞌyik.
Ri areꞌ xubꞌij chke:
Xubꞌil xoqꞌol chrij taq ri nu waqꞌäch,
te kꞌu riꞌ xinchꞌaj ri nu wäch.
Kinkaꞌy chi kꞌu kämik,
—xcha chke.
Te riꞌ jujun chke ri tataꞌibꞌ fariseos xkibꞌij:
Ri achi ri xbꞌanow waꞌ we kunanik riꞌ man rech tä ri Dios,
rumal chi man nim tä käril wi ri qꞌij re uxlanem,
—xechaꞌ.
Nikꞌiaj chi kꞌut xkibꞌij:
¿Jas ta kꞌu lo waꞌ chi käkowinik kubꞌan taq we kajmabꞌal etal riꞌ we ta qas tzij ajmak?
—xechaꞌ.
Je riꞌ chi man xjunamataj tä ri ki chomanik,
xkitasala kꞌu kibꞌ.
Xkitaꞌ chi kꞌu jumul che ri achi ri moy kan nabꞌe:
E ri at,
¿jas kabꞌij at chrij ri achi ri xkunan ra waqꞌäch?
—xecha che.
Ri areꞌ kꞌut xubꞌij:
Ri in kinbꞌij chi are jun qꞌalajisal re ru Loqꞌ Pixabꞌ ri Dios,
—xcha chke.
Are kꞌu ri winaq aj Israel man xkikoj taj chi ri achi riꞌ are waꞌ ri moy kan nabꞌe,
kämik kꞌut käkaꞌy chik.
Kꞌä teꞌ xkikojo aretaq xesikꞌix na loq ru nan u tat ri achi ri xkunatajik.
Xkitaꞌ kꞌu chke:
¿A are waꞌ ri alkꞌual alaq ri käbꞌij alaq chi moy xil u wäch?
¿Jas lo waꞌ chi kämik käkowin chik käkaꞌyik?
—xecha chke.
Ru nan u tat xechꞌawik,
xkibꞌij:
Qetam chi are waꞌ ri qalkꞌual ri moy xil u wäch.
Man qetam tä kꞌut jas waꞌ chi kämik käkowin chik käkaꞌyik,
man qetam tä kꞌu jachin ri xkunan ru waqꞌäch.
Taꞌ alaq che ri areꞌ.
Achi chi yaꞌ,
kubꞌij kꞌu na chech alaq jas waꞌ chi käkowin chik käkaꞌyik,
—xecha chke.
Je waꞌ xkibꞌij ru nan u tat rumal chi xa xkixej kibꞌ chkiwäch ri winaq aj Israel.
Ri e areꞌ kꞌut ki chomam chik junam chi jachin ri kukojo chi ri Jesús are ri Cristo käkesaj na bꞌi pa ri rachoch Dios.
Rumal riꞌ ru nan u tat ri achi ri xkunax ru waqꞌäch xkibꞌij:
“Taꞌ alaq che ri areꞌ.
Achi chi yaꞌ,”
—xecha riꞌ.
Te kꞌu riꞌ ri winaq aj Israel xkisikꞌij chi jumul ri achi ri moy kan nabꞌe,
xkibꞌij che:
Chabꞌij bꞌaꞌ ri qas tzij chqe chuwäch ri Dios.
Ri uj qetam chi ri achi riꞌ are jun ajmak,
—xecha che.
Ri achi xchꞌawik,
xubꞌij chke:
Ri in man wetam taj we are jun ajmak o man are taj,
xuwi wetam chi nabꞌe kanoq in moy,
kämik kꞌut kinkaꞌy chik,
—xcha chke.
Xkitaꞌ chi kꞌu jumul che:
¿Jas xubꞌan chawe?
¿Jas xubꞌan chukunaxik ri a waqꞌäch?
—xecha che.
Xchꞌaw ri achi,
xubꞌij chke:
Xinbꞌij chech alaq,
ri alaq kꞌut xa man käta tä alaq.
¿Jas che kaj alaq chi kinbꞌij waꞌ jumul chik?
¿A xa kaj alaq kok alaq che u tijoxel?
—xcha chke.
Te riꞌ ri e areꞌ xkitzeꞌj u wäch,
xkibꞌij kꞌu che:
Ri at,
at jun rukꞌ we achi riꞌ,
are kꞌu ri uj,
uj jun rukꞌ ri qa mam Moisés.
Ri uj qetam chi ri Dios xchꞌaw rukꞌ ri qa mam Moisés.
Are kꞌu we achi riꞌ man qetam taj jawijeꞌ ri käpe wi,
—xecha che.
Ri achi kꞌut xchꞌawik,
xubꞌij chke:
¡Koꞌl ta ne riꞌ!
Ri alaq man etam tä alaq jawijeꞌ käpe wi,
ri in kꞌut xukunaj ri nu waqꞌäch.
Qas qetam chi ri Dios man kuta tä ri ki tzꞌonobꞌal toqꞌobꞌ ri ajmakibꞌ,
xuwi kuta ri ki tzꞌonobꞌal toqꞌobꞌ ri winaq ri keqꞌijilan che,
ri käkaꞌn ru rayibꞌal.
Man kꞌo tä jumul qa tom käbꞌixik chi kꞌo jun käkowin chukunaxik ru waqꞌäch jun achi ri moy xil u wäch.
We ta ri achi riꞌ mat rukꞌ ri Dios petinaq wi,
mat kꞌo jas käkowin riꞌ chubꞌanik,
—xcha chke.
Te riꞌ xkibꞌij che:
Ri at,
xa at ajmak xil a wäch.
¿A are kawaj kujatijoj?
—xecha che.
Xkesaj kꞌu bꞌik pa ri rachoch Dios.
Ri Jesús xretamaj chi xesax bꞌik ri achi ri moy kan nabꞌe.
Aretaq ri Jesús xuriqo,
xubꞌij che:
¿A käkojon la che ru Kꞌojol ri Dios?
—xcha che.
Ri achi xubꞌij che:
Tat,
bꞌij la chwe jachin riꞌ rech ri in kinkojon che,
—xcha che.
Ri Jesús xchꞌawik,
xubꞌij che:
Ilom chi la u wäch waꞌ.
In riꞌ,
ri tajin kintzijon ukꞌ la,
—xcha che.
Te kꞌu riꞌ ri achi xxuki chuwäch ri Jesús,
xubꞌij che:
Kinkojon che la,
Qajaw,
—xcha che.
Xubꞌij kꞌu ri Jesús:
Ri in,
in petinaq cho ruwächulew chuqꞌatik tzij,
rech ri moyabꞌ käjaqtaj ri ki waqꞌäch,
xuqujeꞌ rech ri kekaꞌyik kekanaj moy,
—xchaꞌ.
Te riꞌ jujun chke ri tataꞌibꞌ fariseos ri e kꞌo chilaꞌ rukꞌ ri Areꞌ,
aretaq xkita ri xubꞌij ri Jesús,
xkibꞌij che:
¿A uj moy ta kꞌu lo uj xuqujeꞌ?
—xecha che.
Ri Jesús xchꞌawik,
xubꞌij chke:
We ta alaq moy,
mat kꞌo mak alaq riꞌ.
Rumal kꞌu rech chi käbꞌij alaq chi käkaꞌy alaq,
kꞌo mak alaq,
—xcha ri Jesús chke.